OVERBLIK: Organisationer kvitterer for fremrykket genåbning | amtsavisen.dk
- Vi glæder os til at have fans tilbage i Parken, lyder meldingen fra direktør Lars Bo Jeppesen, F.C. København. (Arkivfoto). Foto: Lars Møller/Ritzau Scanpix
Der er ros fra erhvervs- og idrætsverdenen til politikere for at fremrykke dele af genåbningsplanen.
16 apr. 2021 kl. 07:40
Et politisk flertal har natten til fredag præsenteret en aftale om en fremrykning af genåbningen.
Her kan du få et overblik over reaktioner fra forskellige organisationer.
* Katia K. Østergaard, direktør i Horesta, der er hotel- og restaurationserhvervets brancheorganisation:
- Aftenens forlig fjerner nogle af de panderynker, erhvervet har haft. Men bekymringerne er langtfra væk. Vi kan fortsat kigge ind i en periode, hvor vi er underlagt så stramme restriktioner, at det bliver svært at trække vejret.
* Lars Sandahl Sørensen, administrerende direktør i Dansk Industri (DI):
- Det er godt, at vi udnytter de lave smittetal til at hæve forsamlingsloftet, så vi igen kan se flere mennesker både i arbejdsmæssig sammenhæng og privat. Vi er meget tilfredse med, at der er blevet lyttet til vores ønske, for vi har brug for at se hinanden mere, selv om vi havde håbet, der var plads til at se flere mennesker indendørs også.
* Brian Mikkelsen, administrerende direktør i Dansk Erhverv:
- Danskerne har opført sig ansvarligt, og derfor er det både godt og rigtigt, at der bliver genåbnet hurtigere end oprindeligt aftalt. Fortsætter smittetallene de positive takter, så forventer vi naturligvis, at der kommer nye aftaler, som vil mindske restriktionerne.
* Morten Mølholm, direktør i Danmarks Idrætsforbund (DIF):
– Vi er rigtig glade for, at der nu bliver åbnet for alle indendørs idrætsgrene for børn og unge under 18 år. Indendørs idræt har været lukket ned i lang tid, og nu kan de unge komme i gang igen. Det er der rigtig mange, der trænger til.
* Charlotte Bach Thomassen, formand for Danske Gymnastik- og Idrætsforeninger (DGI):
- Det er supergodt, at vi har fået alle former for indendørs idræt for børn og unge med. Det er godt for vores foreninger, at de ikke skal stå og sortere mellem idrætsgrene med og uden kropskontakt for eksempel.
- Vi har kunnet se et betydeligt medlemsfald for 2020 under et år med corona. Det er især børn og unge, der er faldet fra. Det gør det endnu mere glædeligt, at vi nu kan komme i gang igen.
* Lars Bo Jeppesen, direktør i F.C. København:
- Vi glæder os helt vildt til at have fans tilbage i Parken. Vi har savnet dem helt vildt meget, og uden fans på stadion giver det, vi laver, ikke mening. Derfor er det et meget stort og vigtigt skridt for os, at vi nu kan begynde at arbejde hen mod at fylde Parken igen.